tartuNLP/wikipedia-smugri-20251201 huggingface dataset:
Vulkaaninen pommi

Vulkaaninen pommi on tulivuorenpurkauksessa ilmaan lentänyt laavan kappale, jonka läpimitta on yli 64 millimetriä. Kappale voi olla kokonaan tai osittain sula, ja se jähmettyy osittain jo ilmalennon aikana.
Vulkaaniset jaotellaan muodon mukaan useisiin ryhmiin, ja muoto määräytyy alkuperäisen koon, viskositeetin ja lentovauhdin perusteella. Suurin osa pommeista on kuitenkin jossain määrin pitkulaisia. Lehmänlanta- tai pannukakkupommeiksi kutsutaan sellaisia kappaleita, jotka litistyvät laskeutuessaan. Sellaisiin pommeihin, joiden sisin on edelleen sulaa vaikka ulkokuori on jo jähmettynyt, voi syntyä halkeamia kuoreen, kun sisäosien kaasut räjähtelevät. Tällaista muodostelmaa kutsutaan leivänkuoripommiksi.
Vulkaanisia pommeja syntyy erityisesti Stromboli- ja Vulcano-tyypin purkauksissa. Pommit ovat melko raskaita eivätkä siksi lennä kovin kauas. Suurimmat Vulcano-purkaukset voivat heittää pommeja nopeudella 200–400 m/s ja lennättää niitä jopa 5 kilometrin päähän. Pommit voivat tietysti rinnettä pitkin vierimällä päätyä vielä kauemmaskin, ja vuorten juurilla olevat pommit ovatkin huomattavan pyöreitä, koska niiden särmät ovat hioutuneet vierimisen aikana.
Rauhanraha

Rauhanraha () oli eurooppalainen keskiaikainen oikeudellinen termi, joka käsitti tuomarille tai valtiovarainministerille maksettavan "rauhanrahan", joka mahdollisti rauhan rikoksen tehneelle ja rikoksesta kärsineelle osapuolille. Raha perittiin rikoksentehneeltä ja maksettiin rikoksen uhrille sovitustyönä. Maksanut osapuoli sai maksaessaan täyden oikeudellisen suojan. Korvaus oli yleensä kolmasosa ehdotetusta korvauksesta.
Myöhemmin rauhanrahaa alettiin kutsuttiin nimellä "Wette", veto.
Punainenpesukarhukoira

Punainen pesukarhukoira ("Redbone Coonhound") on yhdysvaltalainen koirarotu. Sillä ei ole FCI:n hyväksyntää, mutta American Kennel Club on tunnustanut sen viralliseksi roduksi.
Ulkonäkö.
Silmät ovat pyöreät ja toisistaan erilleen asettuneet. Niiden sävy vaihtelee pähkinänruskeasta tummanruskeaan, mutta tummat ovat toivottavat. Korvat ovat riippuvat ja melko matalalle asettuneet. Karvapeite on lyhyt ja sileä. Väritys on mieluiten yksivärinen punainen, mutta tumma maski ja pienet valkoiset merkit rintakehässä ja raajoissa sallitaan. Uroksen säkäkorkeus on 56–68,5 cm ja nartun 53–66 cm; keskimääräinen paino sukupuolia määrittelemättä on noin 20,5–31,5 kg.
Luonne ja käyttäytyminen.
Punainen pesukarhukoira on älykäs, energinen, tottelevainen ja hyväluonteinen. Työskennellessään se on peloton, sitkeä ja väsymätön.
Alkuperä.
1700-luvun lopulla skotlantilaiset maahanmuuttajat toivat mukanaan Yhdysvaltoihin punaisia ajokoiria, minkä lisäksi maahan tuotiin myös punaisia irlantilaisia ajokoiria. Punaisen pesukarhukoiran uskotaan polveutuvan näistä koirista. Kuitenkin vasta 1920-luvulla alkoi systemaattinen jalostus. Ensimmäisiä yksilöitä kutsuttiin "satulaseliksi" ("Saddleback"), koska niillä oli usein musta satulakuvio, josta kuitenkin päästiin eroon jatkojalostuksen myötä.
Rotu kuuluu amerikkalaisiin ns. "puuhun ajaviin koiriin" ("treeing dogs"). Kun riista on paennut puuhun, koira ilmoittaa sen sijainnin metsästäjälle haukkumalla puun juurella. Punainen pesukarhukoira jalostettiin paitsi pesukarhun, myös villikissan, puuman ja karhun metsästykseen.
Etymologia.
Rotu on saanut nimensä joko tennesseeläiseltä kasvattajalta Peter Redbonelta tai punaisesta karvapeitteestään.
Gustaf Sigurd Gideon von Numers

Gustaf Sigurd Gideon (Gösta) von Numers (13. kesäkuuta 1863 Helsinki – 6. heinäkuuta 1948 Luumäki) oli suomalainen valtiopäivämies ja professorin arvonimen saanut lääkäri.
Henkilöhistoria.
Von Numersin vanhemmat olivat esittelijäsihteeri, valtioneuvos Karl Johan Oskar von Numers ja Hedvig Constance Fredrika Ehrenstam. Hän pääsi ylioppilaaksi 1881 Helsingin ruotsalaisesta reaalilyseosta ja valmistui Helsingin yliopistosta filosofian kandidaatiksi 1884, filosofian maisteriksi 1886, lääketieteen kandidaatiksi 1886, lääketieteen lisensiaatiksi 1891 ja lääketieteen ja kirurgian tohtoriksi 1896. Von Numers teki kymmenkunta opintomatkaa Euroopan maihin ja Amerikkaan.
Von Numers oli Kokkolan kaupunginlääkärinä, Lapinlahden keskuslaitoksen alilääkärinä, Sörnäisten kuritushuoneen lääkärinä 1891, Helsingin yleisen sairaalan assistenttina 1892, Helsingin synnytyslaitoksen ja gynekologian osaston assistenttina 1892–1897 ja Viipurin lääninsairaalan toisena alilääkärinä 1901–1930. Hän sai professorin arvon 1929. 
Von Numers oli naimisissa vuodesta 1902 sairaanhoitaja Ida Cecilia Ahrenbergin kanssa. Heidän poikansa oli diplomaatti Sigurd von Numers. Gustaf Sigurd Gideon von Numers oli aatelissäädyssä edustaja valtiopäivillä 1904–1905.
Thornburg feist

Thornburg feist on yhdysvaltalainen koirarotu. 
Ulkonäkö.
Korvat ovat lähes aina pystyt, vaikka joitain poikkeusyksilöitä esiintyy. 60 % pennuista syntyy luonnontöpöhäntäisinä, loput joko typistetään tai jätetään pitkähäntäisiksi. Karvapeite on lyhyt ja yleensä punavalkoinen, joskin myös punaisia, sinitäplikkäitä, mustaruskeita (black&amp;tan), mustavalkoisia ja kolmivärisiä (tricolor) yksilöitä esiintyy. Säkäkorkeus on 33–43 cm.
Luonne ja käyttäytyminen.
Thornburg feist on älykäs ja sinnikäs metsästäjä. Se seuraa jälkeä hiljaa, kunnes ajettuaan riistan puuhun haukkuu äänekkäästi.
Alkuperä.
1940-luvulla pohjoiscarolinalaiset metsästäjät John Little, Marshall Thornburg ja Holton Thornburg jalostivat rodun risteyttämällä keskenään omia pieniä feist-koiriaan. Tarkoituksena oli luoda pieni puuhun ajava koira, joka oli sekä tarmokas metsästäjä että halpa ylläpitää. 1980-luvulla Holton Thornburgin poika Farrell oli ottanut vastuun jalostuksesta, ja hänen omistamansa Buck oli jatkojalostuksessa ratkaisevassa roolissa.
Rotu kuuluu amerikkalaisiin ns. "puuhun ajaviin koiriin" ("treeing dogs"). Kun riista on paennut puuhun, koira ilmoittaa sen sijainnin metsästäjälle haukkumalla puun juurella. Tämän lisäksi se luokitellaan myös oravakoiriin.
Treeing cur

Treeing cur on yhdysvaltalainen koirarotu. 
Ulkonäkö.
Treeing cur on vankkarakenteinen ja lihaksikas. Korvat ovat riippuvat ja häntä voi olla minkä pituinen tahansa. Kaikki värit sallitaan.
Luonne ja käyttäytyminen.
Treeing cur on perinyt kantarotujensa parhaat käyttöominaisuudet: se käyttää sekä näkö- että hajuaistiaan, on hiljainen oravaa mutta äänekäs pesukarhua metsästäessään.
Alkuperä.
Alun perin mitä tahansa sekarotuista puuhun ajavaksi jalostettua koiraa kutsuttiin nimellä "Treeing Cur", mutta nykyisin kyseistä nimeä käytetään omasta, erillisestä rodustaan. Sen alkuperä on curien ja ajokoirien, curien ja feistien sekä kahden eri curin välisisä risteytyksissä. Vuonna 1993 alettiin käyttää rotunimeä treeing cur, ja samalla myös perustettiin "National Treeing Cur Association". 
Rotu kuuluu amerikkalaisiin ns. "puuhun ajaviin koiriin" ("treeing dogs"). Kun riista on paennut puuhun, koira ilmoittaa sen sijainnin metsästäjälle haukkumalla puun juurella. Treeing cur ajaa paitsi oravaa ja pesukarhua, myös puumaa ja karhua.
Patraksen hiippakunta

Patraksen hiippakunta () on ortodoksinen hiippakunta Kreikassa. Se kuuluu Kreikan kirkkoon.
Hiippakunta käsittää 189 seurakuntaa. Hiippakunnan katedraali eli piispanistuin on Patraksessa sijaitseva Neitsyt Marian ilmestyksen katedraali.
Seurakunnat ja kirkot.
Hiippakunnassa on 189 seurakuntaa seurakuntakirkkoineen. Sen alueella on myös 82 sivukirkkoa tai -kappelia sekä lukuisia muita kappeleita. Seurakuntakirkkoihin lukeutuvat muun muassa:
Luostarit.
Hiippakunnan alueella on yhdeksän toiminnassa olevaa luostaria:
Munkkiluostarit
Nunnaluostarit
Ródoksen hiippakunta

Ródoksen hiippakunta () on ortodoksinen hiippakunta Kreikassa. Se kuuluu suoraan ekumeenisen patriarkaatin alaisuuteen.
Hiippakunta käsittää nimensä mukaisesti Ródoksen saaren. Siihen kuuluu 64 seurakuntaa ("enoría"). Hiippakunnan katedraali eli piispanistuin on Ródoksen kaupungissa sijaitseva Neitsyt Marian ilmestyksen katedraali.
Seurakunnat ja kirkot.
Hiippakunnassa on 64 seurakuntaa seurakuntakirkkoineen:
Ródoksen kaupunki, 17 seurakuntaa ja seurakuntakirkkoa:
Afántou, kaksi seurakuntaa ja seutakuntakirkkoa:
Archángelos, kolme seurakuntaa ja seurakuntakirkkoa:
Attávyros, kuusi seurakuntaa ja seurakuntakirkkoa:
Ialysós, kaksi seurakuntaa ja seurakuntakirkkoa:
Kallithéa, neljä seurakuntaa ja seurakuntakirkkoa:
Kámeiros, kahdeksan seurakuntaa ja seurakuntakirkkoa:
Líndos, viisi seurakuntaa ja seurakuntakirkkoa:
Nótia Ródos, kymmenen seurakuntaa ja seurakuntakirkkoa:
Petaloúdes, kuusi seurakuntaa ja seurakuntakirkkoa:
Luostarit.
Hiippakunnan alueella sijaitsee yhdeksän toiminnassa olevaa luostaria:
Munkkiluostarit
Nunnaluostarit
Santorínin roomalaiskatolinen hiippakunta

Santorínin hiippakunta (, ) on katolinen hiippakunta Kreikassa. Se on Náxoksen, Ándroksen, Tínoksen ja Mýkonoksen arkkihiippakunnan alaisuudessa.
Hiippakunta käsittää osan Kykladien saarista, tärkeimpänä Santorínin saariryhmän. Siihen kuuluu yksi seurakunta, jonka jäsenmäärä vuonna 2017 oli 500. Hiippakunnan katedraali eli piispanistuin on Firássa sijaitseva Johannes Kastajan katedraali.
Katolisen kirkon läsnäolo Santorínilla kuten muualla Kykladeilla on peräisin venetsialaisvallan ajalta. Hiippakunta on perustettu vuonna 1204.
Kaarlo Taskinen

Kaarlo Taskinen (29. syyskuuta 1876 Juva – 20. joulukuuta 1953 Helsinki) oli suomalainen lääkäri, fysiologian ja lääkintävoimistelun opettaja ja professori.
Kaarlo Taskisen vanhemmat olivat maanviljelijä, herastuomari Juhana Taskinen ja Hilda Maria Konsti. Hän pääsi ylioppilaaksi 1896 Mikkelin lyseosta ja valmistui Helsingin yliopistosta lääketieteen kandidaatiksi 1902, lääketieteen lisensiaatiksi 1906, voimistelunopettajaksi 1908 ja lääketieteen ja kirurgian tohtoriksi 1909.
Taskinen oli Helsingin yliopiston voimistelulaitoksen lääkintävoimistelun aliopettajana 1909–1923 ja fysiologian ja lääkintävoimistelun opettajana 1923–1943 sekä vt. lääkintävoimistelun yliopettajana 1930–1941. Hän oli myös Olavinlinnan kylpylän lääkärinä 1904–1908 ja Rauhan kylpylän lääkärinä 1911–1912. Taskinen sai professorin arvon 1946.
Kaarlo Taskinen oli Duodecim-seuran sihteerinä 1903–1911, Lääkärien raittiusseuran sihteerinä 1906–1912 ja Vähävaraisten keuhkotautisten avustusyhdistyksen sihteerinä 1907–1911. Hän toimi Suomen opiskelevan nuorison raittiusliiton puheenjohtajana 1909–1911 ja Akateemisen raittiusseuran puheenjohtajana 1938–1945.
Kaarlo Taskinen oli naimisissa vuodesta 1902 sairaanhoitaja ja lääkintävoimistelija Alma Inkeri Bodströmin kanssa.
Rantaoikeus

Rantaoikeus () oli rannikon asukkaiden ikivanha käytäntö ottaa haltuunsa rantaan ajautuneet esineet tai haaksirikkoutuneesta laivasta saatavat tavarat. Käytäntö oli yleinen vielä keskiajalla. Tavaroiden haltuunotto katsottiin sallituksi, vaikka rikkoutuneen laivan miehistö olisi pelastunut. Pohjoismaissa tällaisen toiminnan kielsi Norjan, Ruotsin, Tanskan ja koko Kalmarin unionin kuningas Kristian II vuonna 1521. Rantaan ajautuneiden tavaroiden haltuunotto-oikeus kannusti myös haaksirikkojen tahalliseen aiheuttamiseen harhauttamalla merenkävijöitä väärillä merkkitulilla. Näistä ihmisistä käytettiin nimitystä rantarosvo.
Merestä löytyvän hylkytavaran talteenotto on alkanut silloin kun laivaliikennekin. Itämeren piirissä varhaiskeskiajalla käytössä ollut germaaninen rantaoikeus salli rannan omistajalle paitsi tavaran talteenoton, myös miehistön haltuunoton orjiksi. Katolinen kirkko piti jo 1100-luvulla tapaa sopimattomana, mutta syrjäseuduilla käytäntö säilyi pitkään, vaikka sitä kutsuttiin laittomaksi rantarosvoudeksi. Kaarle XI:n holhoojahallituksen säätämä merilaki Ruotsin valtakunnalle astui voimaan 1667. Sen Merivahinkokaari () sisälsi perusteelliset ohjeet toimintaan onnettomuuden jälkeen. Lailla haluttiin suojella laivanvarustajia ja miehistöä rantarosvojen omavaltaiselta toiminnalta. Ruotsiin alkoi syntyä myös järjestäytynyttä pelastustoimintaa, ja 1729 Sukellus- ja pelastusseura ("Dykeri- och Bergningssocietet") sai yksinoikeuden onnettomuuslaivojen pelastamiseen koko valtakunnan alueelle. Seuraa tosin kiinnostivat vain rahakkaat haaksirikot, ei niinkään ihmishenkien pelastaminen. Pelastusseura työllisti saaristoissa satoja tilapäisiä työntekijöitä 1700-luvun lopulla, ja sen avulla haaksirikot saatiin valtion valvontaan, vaikka rantarosvousta ei saatukaan kokonaan loppumaan.
Suomessa 1930-luvulla.
Suomessa 1930-luvulla voimassa olleiden säännösten mukaan rannalle ajautuneen laivan, laivanhylyn, laivan tarvekalujen taikka haaksirikkoisen ja kadotetun tavaran löytäjä oli velvollinen ilmoittamaan löytönsä viranomaiselle pelastuspalkan menettämisen ja rangaistuksen uhalla. Tullihallituksen asiana oli kuuluttaa omistajaa saapumaan hakemaan omansa pois vuoden kuluessa. Jos omistaja tuli, todisti oikeutensa ja maksoi pelastuspalkan, hän sai tavaran itselleen. Ellei omistaja tullut, meni pohjalöytö ja aavassa meressä löydetty tavara pelastajalle, mutta rantautunut merenajo meni valtiolle sitten kun pelastuspalkka ja muut kulut oli lyhennetty.
IPhone 12

iPhone 12 on Applen 13. lokakuuta 2020 julkistama ja 23. lokakuuta julkaisema älypuhelin. Se on Applen ensimmäinen 5G-verkkoja tukeva puhelin. Puhelimen muita versioita ovat iPhone 12 mini, iPhone 12 Pro ja iPhone 12 Pro Max.
Puhelimessa on kuusiytiminen A14 Bionic -siru ja 6,1 tuuman näyttö. iPhone 12 on 70 % edeltäjäänsä tehokkaampi A14 Bionic -sirun ansioista. Siru on myös muissa iPhone 12 -sarjan malleissa. Tallennustilaa on valittavana 64, 128 tai 256 gigatavua ja keskusmuistia neljä gigatavua. Puhelimessa on kaksi takakameraa, joista toinen on ultralaajakulmakamera. Sekä takakameroiden että etukameran tarkkuus on 12 megapikseliä. Akun kapasiteetti on 2 815 milliampeerituntia ja se tukee 20 watin pikalatausta ja 15 watin langatonta latausta. Puhelimen IP-luokitus on 68 ja se on pölyn- ja vedenkestävä. Käyttöjärjestelmänä on iOS 14.1, joka on päivitettävissä iOS 26.0.1 -versioon.
Škoda Superb (2008)

Škoda Superb Typ 3T on Škoda Superbin toisen sukupolven malli, jota valmistettiin vuosina 2008–2015.
Škoda Superb Typ 3T (2008–2015).
Toisen sukupolven Superb esiteltiin Geneven autonäyttelyssä maaliskuussa 2008. Korimalliltaan se oli nyt suuresti sedania muistuttava viisiovinen hatchback. Takaluukku on mahdollista avata kahdella tavalla: joko niin, että se aukeaa vain takalasin alareunaan kuten sedanissa, tai siten, että myös takalasi nousee ylös luukun mukana. Lisäksi ensimmäistä kertaa Superbin historiassa esiteltiin farmarimalli Combi Frankfurtin autonäyttelyssä syyskuussa 2009. 
Vuoden 2009 Euro NCAP -kolaritestistä Superb sai tulokseksi täydet viisi tähteä. 
Bensiinimoottoreina olivat aluksi 1,4- (125 hv) ja 1,8-litraiset (160 hv) turboahdetut TSI-moottorit. Syksyllä 2008 esiteltiin lisäksi 3,6-litrainen FSI V6 (260 hv), jonka yhteydessä oli aina neliveto ja kuusiportainen DSG-kaksoiskytkinvaihteisto. Dieselit olivat 1,9- (105 hv) ja 2,0-litraiset (140 hv) pumppusuutintyyppiset TDI-moottorit sekä yhteispaineruiskutteinen 2,0 TDI (170 hv). 
Vuoden 2010 bensiinimoottoriuutuus oli 2,0-litrainen (200 hv) TSI. Dieselpuolella 1,9-litraisen pumppusuutindieselin korvasi samantehoinen 1,6 TDI, ja yhteispaineruiskutteisesta 2,0 TDI:stä tullut 140-hevosvoimainen versio korvasi 2,0-litraisen pumppusuutindieselin. 
Vuonna 2013 Superbin ulkoista ilmettä muokattiin vastaamaan Škodan uutta muotoilukieltä, joka näkyi esimerkiksi uudessa Octavia-mallissa. Ajovalojen yhteyteen tuli LED-päivävalot, myös takavalot on toteutettu LED-tekniikalla. Ohjauspyöräkin oli uusi.
Škoda Superb (2015)

Škoda Superb Typ 3V on Škoda Superbin kolmannen sukupolven malli, jota valmistettiin vuosina 2015–2023.
Škoda Superb Typ 3V (2015–2023).
Kolmannen sukupolven Superb esiteltiin Geneven autonäyttelyssä keväällä 2015. Se nousi luokkaa ylemmäs E-segmenttiin, ja D-segmentissä mallin paikan otti suuremmaksi kasvanut Škoda Octavia. Superb perustuu Volkswagen Groupin modulaariselle MQB-pohjalevylle. Edellismalliin verrattuna se kasvoi 2,8 senttimetriä pituudeltaan, viisi senttimetriä leveydeltään ja kahdeksan senttimetriä akseliväliltään. 
Vuoden 2015 Euro NCAP -kolaritestistä Superb sai tulokseksi täydet viisi tähteä.
Bensiinimoottorit ovat 1,4- (125/150 hv), 1,8- (180 hv) ja 2,0-litraiset (220/280 hv) TSI:t. Dieselvaihtoehtoina puolestaan olivat aluksi 1,6 TDI (120 hv) ja 2,0 TDI (190 hv). Vuoden 2017 lopulla markkinoille tuli myös 2,0-litraisen 150-hevosvoimainen versio. 
Superb Sportline -mallissa on 15 millimetriä madallettu alusta sekä korin urheilullisia yksityiskohtia. Sisustukseen kuuluu urheiluistuimet ja -ohjauspyörä sekä alumiinipolkimet. Sportline-varustelu on saatavana kaikkien vähintään 150-hevosvoimaisten moottorien yhteyteen.
Vuonna 2019 Superbin keulan ilmettä muokattiin uudella etusäleiköllä ja -puskurilla. Takaosassa tehtiin muutoksia valoihin, ja keskelle takaluukun kanteen tuli teksti Škoda. Mallivalikoimaan lisättiin ladattava hybridimalli Superb iV, jossa on sama 1,4-litraisesta bensiinimoottorista ja 13 kilowattitunnin sähkömoottorista muodostuva voimalinja kuin Volkswagen Passat GTE:ssä. Toinen uutuus on Superb Scout, jossa on korkeampi maavara ja koria suojaavia muoviosia. Malli on saatavana ainoastaan farmarikorisena ja nelivetoisena.
Kruunajaiset

Kruunajaiset on seremonia, jossa monarkki vihitään hallitsijaksi, ja hän saa päähänsä kruunun merkiksi vallastaan.
Kruunajaisilla on pitkä historia. Entisaikoina monarkki saatettiin nostaa kilven päälle, ja hänelle annettiin keihäs, viitta tai päähine. Kun Euroopasta tuli keskiajalla kristillinen, kruunajaisiin otettiin lisäksi vaikutteita Vanhan testamentin kuvauksista muinaisten israelilaisten kuninkaiden kruunajaisista. Sen vuoksi kristillisissä kruunajaisissa monarkki usein voidellaan pyhällä öljyllä, ja hän saa kruunun ja muut vallan merkit papeilta.
Yanwen Logistics

Yanwen Logistics (), virallisesti Beijing Yanwen Logistics Company Limited, on kiinalainen logistiikka- ja postialan yritys, joka toimittaa paketteja kiinalaisista verkkokaupoista länsimaihin. Monesti AliExpress tai Wish-verkkokaupoista tehdyn ostoksen toimittajana toimii Yanwen. 
Yrityksen toimittamissa lähetyksissä seurantakoodissa on valtion sijasta on kirjaimet YP tai YW (Yanwen Post), esimerkiksi UV123456789YP (vertaa esimerkiksi seurantakoodiin LO123456789CN, jossa CN tarkoittaa Kiinaa).
Toiminta.
Yanwen Logistics toimii 50 Kiinan kaupungissa ja sen pääkonttori sijaitsee Pekingissä. Yritys toimii pääasiallisesti välittävänä osapuolena, joka toimittaa paketit Eurooppaan paikallisten kuljetusyhtiöiden hoitaessa perille kuljetuksen. Yritys kuljettaa pakettejaan maa-, meri- ja ilmateitse. Yanwen omistaa yli 300 kulkuneuvoa.
Yritys toimii 214 maassa.
Pakettivaihtoehdot.
Lähetysten ominaisuudet riippuvat paketin tyypistä:
Historia.
Yritys perustettiin vuonna 1998.
Cainiao

Cainiao, virallisesti Cainiao Smart Logistics Network Limited (), on kiinalainen logistiikkayritys, joka toimittaa kiinalaisten verkkokauppojen ostoksia länsimaihin. Cainiao on yksi Aasian suurista logistiikkayrityksistä.
Toiminta.
Yritys lupasi vuonna 2016 toimittavansa lähetyksen Kiinan sisällä 24 tunnissa sekä maailmanlaajuisesti 72 tunnissa.
Historia.
Alibaba Group perusti yrityksessä yhdessä kahdeksan muun yrityksen kanssa vuonna 2013. Perustajina toimi Alibaba verkkokaupan lisäksi Kiinan johtavia logistiikkayrityksiä. Yrityksen perustamiseen käytettiin 300 miljardia kiinan yuania (38,54 mrd euroa).
Perustajista Alibaba toimi ensisijaisesti projektin rahoittajana. Sille Cainiaon tavoiteena oli parantaa yrityksen heikkoa varastonhoitotilannetta. Yintai omistaa ja hallinnoi useita kauppakeskuksia, jonka vuoksi sillä oli osaamista varastojen hallinnoinnista. Fosun toimii lähinnä maan omistuksen ja kiinteistösijoittamisen alueella ja sillä on kokemusta maan hankinnasta, rakentamisesta ja kiinteistöjen hallinnoinnista. FORCHN.com.cn-yrityksellä on puolestaan osaamista pitkänmatkan kuljetuksista. Jäljelle jäävät viisi pienempää logistiikayritystä kilpailevat keskenään perille kuljettamisesta Kiinassa.
Yritys on yksi "yksisarvisista" eli erityisen hyvin menestyneistä startupeista ja yritys oli arvioitu 400 miljardin yuanin arvoiseksi vuonna 2018.
Erik Aalbæk Jensen

Erik Aalbæk Jensen (1923 Thy, Tanska – 1997) oli tanskalainen kirjailija pappi.
Jensenin ensimmäisissä romaaneissa ilmenee kulttuuripessimismi, seuraavissa aiheena on Saksan Tanskan-miehitysaika. Romaani "Perleporten" (1964) kuvaa pientä uskonryhmää. Tanskaa ja sen satoja saaria käsittelee suurteos, kahdeksanosainen sarja "Livet på øerne" (1981–1987).
Jensenin poika on elokuvatuottaja Peter Aalbæk Jensen.
Kaarlo Kivekäs (pappi)

Kaarlo Jooseppi Kivekäs, sukunimi vuoteen 1906 "Stenbäck" (29. lokakuuta 1870 Alavus – 30. huhtikuuta 1930 Pori) oli suomalainen rovasti ja Porin kirkkoherra.
Kivekkään vanhemmat olivat kirkkoherra, lääninrovasti Karl Emil Stenbäck ja Selma Josefina Grönberg. Hän pääsi ylioppilaaksi 1890 Porin yksityislyseosta ja suoritti teologisen erotutkinnon Helsingin yliopistossa 1895 sekä pastoraalitutkinnon 1899. Kivekäs vihittiin papiksi 1895. Kivekäs opiskeli Uppsalan yliopistossa 1893–1894 ja teki opintomatkan 1907 Saksaan ja Sveitsiin tutkien kirkollisia oloja Württembergissä ja Sveitsissä ja kuunnellen luentoja Tübingenin ja Bernin yliopistoissa.
Kaarlo Kivekäs oli Alajärven kirkkoherran apulaisena 1895–1897, Lapuan vt. kappalaisena 1897–1898, Ulvilan kirkkoherran apulaisena 1898–1901, vt. merimiespastorina Lontoossa 1901–1902, Porin kirkkoherran apulaisena 1902–1908, Kälviän kirkkoherrana 1909–1913 ja Suomen Pyhäkouluyhdistyksen sihteerinä ja asiamiehenä vuodesta 1913 alkaen sekä Suomen lähetyskoulun opettajana. Hän oli Helsingin yliopiston käytännöllisen teologian professorin assistenttina 1917–1922. Viimeksi Kivekäs oli Porin kaupunki- ja maaseurakunnan kirkkoherrana 1922–1930 ja hän toimi myös lääninrovastina. Kivekäs sai rovastin arvon 1924.
Vuonna 1924 Kaarlo Kivekäs teki aloitteen Porin kirkkokuoron (vuodesta 1964 Keski-Porin kirkkokuoro) perustamisesta yhdessä kanttori K. F. Hedbergin ja dir. mus. Kyösti Alhon kanssa.
Kaarlo Kivekäs oli naimisissa vuodesta 1897 Sigrid Salome Johnssonin kanssa.
Julkaisuja.
Nimellä "K. J. Kivekäs":
Thit Jensen

Maria Kirstine Dorothea ”Thit” Jensen (19. tammikuuta 1876 Farsø, Tanska – 14. toukokuuta 1957 Kööpenhamina, Tanska) oli tanskalainen kirjailija. Jensen käsittelee naisen perinteistä asemaa ja sen rinnalla kamppailua oikeudesta yhteiskunnalliseen elämään. Kaksiosainen historiallinen romaani "Jörgen Lykke – Jumalan uhmaaja" ilmestyi 1931.
Jensenin veli oli kirjailija Johannes V. Jensen.
Karl Anton Rönnholm

 
Karl Anton Rönnholm (1. joulukuuta 1860 Viipuri – 20. joulukuuta 1921 Helsinki) oli suomalainen ylilääkäri ja professori.
Karl Anton Rönnholmin vanhemmat olivat koulutoimen ylihallituksen ylijohtajan apulainen Anton Rönnholm (1822–1889) ja Matilda Sofia Maria Roschier. Hän pääsi ylioppilaaksi 1879 Kuopion lyseosta ja valmistui Helsingin yliopistosta filosofian kandidaatiksi ja maisteriksi 1882, lääketieteen kandidaatiksi 1884 ja lääketieteen lisensiaatiksi 1889.
Rönnholm oli Helsingin diakonissalaitoksen gynekologisen osaston johtajana vuodesta 1897 ja ylilääkärinä vuodesta 1919. Hän sai professorin arvon 1920.
Karl Anton Rönnholm oli naimisissa vuodesta 1891 Elin Sofia Arppen kanssa. Rönnholmin veli oli insinööri ja Rauma Wood Ltdin toimitusjohtaja Rudolf Rafael Rönnholm (1873–1925).
Parisit (brittiheimo)

Parisit olivat Britannian koillisosien rannikolla ja Abuksen eli Humber-joen rannoilla asunut brittiheimo. Heidän pääkaupunkinsa nimi oli Petuaria.
Parisit saattoivat olla sukua belgeille, ja heimon nimi on toisaalta samankaltainen kuin Galliassa asunut pariisien heimo. On mahdollista, että Britannian parisit ja Gallian pariisit olivat saman kelttiläisen kantaheimon kaksi eri haaraa, joista toinen asettui Galliaan ja toinen Britanniaan.
FC Germania Helsinki

FC Germania Helsinki on vuonna 2017 pääkaupunkiseudulla perustettu jalkapalloseura ja yksi virallisista Suomen saksalaisista instituutioista Suomessa. Seuran jäsenet ovat pääosin saksankielisistä maista Suomeen muuttaneita henkilöitä, suomalaisia, joilla on saksankielinen perhetausta sekä muita Helsingin seudulla asuvia ja monista eri maista kotoisin olevia henkilöitä. Seuran ykkösjoukkue pelaa tällä hetkellä (2021) Miesten Vitosessa.
FC Germanialla ei ole kotikenttää. Toiminnan alkuvaiheessa pidettiin säännöllisesti vapaita harjoituksia Talin urheilupuistossa Helsingin Munkkivuoressa. Myöhemmin Vallilanlaaksosta tuli eräänlainen säännöllinen paikka. Seuran virallisesta perustamisesta lähtien on harjoiteltu vaihtelevasti eri puolella kaupunkia viikoittain, koko vuoden ympäri.
FC Germania pelaa myös ystävyysotteluita, esimerkiksi kahden muun saksalaisen jalkapalloseuran (Turussa ja Tampereella) kanssa ja osallistuu harrasteturnauksiin. Kesäkaudesta 2016 alkaen vähintään yksi joukkue on osallistunut Helsingin Harrasteliigan Miehet 7v7 -sarjaan. Kaudella 2019/2020 seura osallistui ensimmäistä kertaa yhdellä joukkueella Kutoseen ja nousi kauden päätyttyä suoraan Vitoseen. 
Toinen miesten joukkue on osallistunut Kutosessa kaudesta 2021/2022 ja vuonna 2021 FC Germaniassa myös aloittaa lisäksi lasten sekajoukkue.
Saarijärvi (Lohja)

Saarijärvi on humuspitoinen järvi Lohjan pohjoisosassa luoteisella Uudellamaalla. Sen pinta-ala on 1,4 neliökilometriä. Etäisyys Lohjan keskustasta on 37 kilometriä pohjoiseen.
Maantiede.
Saarijärven pituus lännestä itään on noin kaksi kilometriä. Järven rannat mutkittelevat voimakkaasti, joten niemiä, lahtia ja poukamia on runsaasti. Muodokkuutta lisää koilliseen työntyvä lahti, josta muutama hehtaari sijaitsee Karkkilan alueella. Saarijärven rannoilla on pientaloja.
Saarijärvessä on kuusitoista saarta ja luotoa, jotka kaikki ovat alle hehtaarin laajuisia. Suurin saari on Palosaari järven länsiosassa.
Saarijärven syvin kohta, 13,5 metriä, sijaitsee altaan keskiosassa. Järven koillisosan lahdessa on kymmenen metrin syvänne.
Saarijärveen virtaa laskuoja luoteesta Salovedestä, Saarijärvestä virtaa Tammenoja itään Jäljänjärveen. Saloveden korkeustaso on vain 0,2 metriä Saarijärveä ylempi, ja Jäljänjärven 1,1 metriä Saarijärveä alempi.
Saarijärven ekologinen tila on hyvä, järven kuormitus on arvioitu vähäiseksi. Saarijärven tilavuus on 4,69 miljoonaa kuutiometriä.
Saarijärvi (23.063.1.009) kuuluu Tarkeelanjärven alueeseen (23.063), joka on kolmannen jakovaiheen vesistö Karjaanjoen vesistössä (23). Toinen jakovaihe on Pusulanjoen alue (23.06). Saarijärvi on Tarkeelanjärven alueen toiseksi laajin järvi ja Karjaanjoen vesistön luoteisia vakavesiä.
Lohjan Saarijärvi on kolmanneksitoista laajin Suomen yli kahdestasadasta Saarijärvestä.
Serbian naisten koripallomaajoukkue

Serbian naisten koripallomaajoukkue edustaa Serbiaa koripallon naisten maajoukkuekilpailuissa. Olympialaisissa se on ollut parhaimmillaan kolmas (2016). Serbia on voittanut Euroopan-mestaruuden vuosina 2015 ja 2021.
Lempäälä-talo

Lempäälä-talo on Lempäälän keskustassa vuonna 2021 käyttöönotettu kunnallisten palvelujen rakennuskokonaisuus. Siellä on muun muassa kirjasto, ravintola, perhetupa, kuntosali ja toimistotiloja. Talo on 20 000 neliömetrin kokoinen. Talosta on jalankulun ja pyöräilyn silta yli junaradan.
Lempäälä-talolla on kaksi julkista teosta: Osmo Rauhalan tekemä "Taivas on suuri kirjasto" ja Paula Salmelan "Tarkalla korvalla". Talon eteläpuolella on Erik Edner -puisto ja tori.
Marko Tomićević

Marko Tomićević (s. 19. huhtikuuta 1990 Bečej) on serbialainen meloja, olympiamitalisti ja maailmanmestari.
Tomićević on kilpaillut urallaan kahdesti olympialaisissa. Hän oli mukana Lontoon olympialaisissa, jolloin jän kilpaili kajakkiyksikön 1000 metrin kilpailussa. Hän oli lopputuloksissa kymmenes. Neljä vuotta myöhemmin hän kilpaili Rion olympialaisissa kajakkikaksikon 1000 metrillä, jossa hän saavutti hopeaa Milenko Zorićin kanssa. Kajakkinelikossa Serbian joukkue oli kahdeksas. Tomićević voitti uransa ensimmäisen maailmanmestaruuden vuonna 2017 kajakkikaksikon 1000 metrin kilpailussa. Hänellä on samalta matkalta MM-pronssia vuosilta 2014, 2015 ja 2018.
Morgenshtern (rap-artisti)

Ališer Tagirovitš Morgenštern (; s. Ališer Tagirovitš Valejev, ; 17 helmikuuta 1998 Ufa, Baškortostan), taiteilijanimeltään Morgenshtern, on venäläinen rap-artisti. Hän on tehnyt yhteistyötä muun muassa Lil Pumpin ja Fetty Wapin kanssa. Ennen rap-uraa hän oli tubettaja.
Ura.
Morgenshtern syntyi keskiluokkaiseen perheeseen Ufassa vuonna 1998. Teininä hän vaihtoi sukunimekseen Morgenštern. Hänen alkuperäinen sukunimensä oli Valejev. 
Hän oli kiinnostunut musiikista jo pienenä. Hän julkaisi ensimmäisen musiikkivideonsa vuonna 2010. Hän opiskeli yliopistossa, mutta hänet erottiin YouTube-videoidensa vuoksi. Hänellä oli myös oma yhtye, MMD Crew. 
Hän julkaisi ensimmäisen albuminsa ”Hate Me” vuoden 2018 helmikuussa. Saman vuoden lokakuussa hän julkaisi toisen albuminsa ”До того как стал известен” ("Do togo kak stal izvesten", ’ennen kuin minusta tuli kuuluisa’). 
Tammikuussa 2019 hän julkaisi kolmannen albuminsa ”Улыбнись, дурак!” ("Ulybnis’, durak!", ’hymyile, typerys!’)
Tammikuussa 2020 hän julkaisi hänen menestyneimmän albuminsa ”Легендарная пыль” ("Legendarnaja pyl’", ’legendaarinen pöly’). Ensimmäisen kahden päivän aikana julkaisusta albumia striimattiin someverkosto VK:ssa 21 miljoonaa kertaa. 
Huhtikuussa 2021 hän lahjoitti hyväntekeväisyyteen orpolapsille 666 666 ruplaa. Saman vuoden toukokuussa hän julkaisi kaksi albumia, ' ja '.
Milenko Zorić

Milenko Zorić (s. 2. huhtikuuta 1989 Sanski Most) on serbialainen meloja, olympiamitalisti ja maailmanmestari.
Zorić on kilpaillut urallaan kahdesti olympialaisissa. Hän oli mukana Lontoon olympialaisissa, jolloin jän kilpaili kajakkinelikon 1000 metrin kilpailussa. Serbian joukkue oli lopputuloksissa yhdeksäs. Neljä vuotta myöhemmin hän oli Rion olympialaisissa hän kilpaili kajakkikaksikon 1000 metrillä, jossa hän saavutti hopeaa Marko Tomićevićin kanssa. Kajakkinelikossa Serbian joukkue oli kahdeksas. Zorić voitti vuonna 2017 uransa ensimmäisen maailmanmestaruuden vuonna 2017 kajakkikaksikon 1000 metrin kilpailussa. Hänellä on samalta matkalta MM-pronssia vuosilta 2015 ja 2018.
TylöHelo Group

TylöHelo Group on konserni, joka valmistaa ja myy sähkölämmitteisiä kiukaita, uuneja, esivalmistettuja saunahuoneita, höyrynkehittimiä, esivalmistettuja höyrysaunoja, monisuihkuja ja suihkutiloja. Sen omistaa pääomasijoitusyhtiö AAC Capital. Konsernin tuotemerkkejä ovat Tylö, Kastor, Helo, Finnleo ja Amerec. Nykyinen nimi vuodesta 2010. 
Kastor perustettiin vuonna 1908. Helo perustettiin nimellä Karjalan Sähkö Oy Viipuriin vuonna 1919. Helo osti Kastorin ja Finnleon vuonna 1991. Vuonna 1998 Helo osti Amerecin. Tylön osti Helo Group Oy vuonna 2008. minkä jälkeen uusi TylöHelo Group perustettiin. Uudelleenjärjestely tapahtui, jossa Tylö on nykyään myyntiyhtiö, kun taas Halmstadin valmistava osa on TylöHelon tuotantoyksikkö.
Arnö (Enköping)

Arnö tai myös Bond-Arnö on Mälarenin saari Ruotsissa Enköpingin kunnassa, joka sijaitsee Uppsalan läänissä.
Maantietoa.
Arnön pituus on 6,9 kilometriä ja leveys on 2,5 kilometriä. Saaren pinta-ala on 897 hehtaaria eli 9,0 neliökilometriä . Se sijaitsee Mälarenin saaristoisessa keskiosassa Selaönin pohjoispuolella. Selaönin ja Oknönin ohittavat veden pohjoiset virtaukset kiertävät saaren etelässä Arnöfjärdenin ja pohjoisessa Stabyfjärdenin kautta. Vedet yhtyvät toisiinsa Grönsöfjärdenissä, josta ne virtaavat Mälarenin itäosaan Prästfjärdeniin. Arnön suuria vierussaaria ovat etelässä Selaön, lännessä Oknön, pohjoisessa Bryggholmen ja idässä Grönsö. Bryggholmenin edessä sijaitsevat pienempiä saaria Husgarn, Flatgarn ja Lusö skär. Näiden lisäksi on Selaönin puolella Arnön rannan läheisyydessä pienet Hällsingbo skär ja Gröna vallen. Arnön rantaviiva on selkeän muotoinen eikä pitkiä niemiä tai lahtia ole. Saarelle tulee mantereelta tie, joka kulkee Tosterönin kautta Oknönin rantaan. Sieltä jatketaan ylittämällä Arnöfjärden lossilla, jonka lauttalaituri sijaitsee saaren pohjoisosan länsirannalla. "Arnöledeniksi" kutsuttu lossireitti on 700 metriä pitkä. Saarella asuu vakituisesti noin 20 asukasta. Saaren peltomaat ovat hajallaan mäkien väleissä ja asutuskin on haja-asutusta. Arnöfjärdenissä kulkee sekä kunta- että lääninraja. Oknönin ja Selaönin puolella sijaitsee Strängnäsin kunta.
Historiaa.
Saaren lounaisrannassa sijaitsee jäännökset 800-luvun muinaislinnasta . Saaren muinainen nimi on ollut Örn (kotka), josta se on muuttunut Arnöksi. Saarella on toinenkin nimi Bond-Arnö, jota käytettiin aikaisemmin Mälarenilla sijaitsevan Biskop-Arnön rinnalla. Biskop-Arnö sijaitsee Uppsalaledenissä. Ennen liikuttiin mantereelle vain veneellä, mutta vuonna 1931 aloitettiin lauttaliikenne. 1940-luvulla oli saarella vielä kahdeksan maatilaa ja saarella toimi koulu vuoteen 1951 asti. Vanhin maatila lienee säteri Arnöbergs, josta on tietoja keskiajalta asti. Se sijaitsee aivan Arnön kirkon vieressä .
Hans Dahlgren

Hans Eric Albert Dahlgren (s. 16. maaliskuuta 1948 Uppsala) on ruotsalainen sosiaalidemokraattisen työväenpuolueen poliitikko, entinen diplomaatti ja ministeri. Vuosina 2014–19 hän oli EU- ja ulkopoliittisista asioista vastannut valtiosihteeri valtioneuvoston valmistelukansliassa. Vuosina 2019–2022 hän toimi EU-ministerinä Löfvenin II, III ja Anderssonin hallituksissa.
Elämä ja ura.
Dahlgren syntyi vuonna 1948 Uppsalassa, mutta varttui Skellefteåssa. Opiskeluaikoinaan hänestä tuli Ruotsin ylioppilaskuntien liiton SECO:n puheenjohtaja. Sen jälkeen hän työskenteli toimittajana SVT:llä. 
Vuonna 1975 hän meni töihin Ruotsin ulkoministeriöön ulkoministeri Sven Anderssonin avustajaksi. Sittemmin hän eteni ulkopoliittiseksi neuvonantajaksi ja diplomaatiksi. Hän on ollut muun muassa Ruotsin YK-suurlähettiläs New Yorkissa vuosina 1997–2000 sekä Ruotsin edustaja YK:n turvallisuusneuvostossa vuosina 1997–98. Vuosina 2014–19 hän oli valtiosihteeri valtioneuvoston valmistelukansliassa, vuosina 2019–2022 hän oli Ruotsin EU-ministeri. 
Dahlgren opiskeli Tukholman kauppakorkeakoulussa, josta valmistui diplomiekonomiksi vuonna 1971. Hän on naimisissa ja hänellä on neljä lasta.
Panu Mäenpää

Panu Mäenpää (s. 1975) on suomalainen ihmisoikeusaktivisti ja viestintäalan asiantuntija. Hän on Ihmisoikeusliiton johtokunnan puheenjohtaja. Mäenpää toimi Seta ry:n puheenjohtajana 2015–2016. Hän on toiminut myös Helsinki Pride -yhteisön puheenjohtajana (2020–2022) ja hallituksen jäsenenä (2020). Hän on ollut Miehet ry:n hallituksen varajäsen (2021) ja Helsingin kaupungin tasa-arvotoimikunnan jäsen (2017–2021). Valtion nuorisoneuvoston jäsen Mäenpää oli 2016–2019.
Mäenpää on koulutukseltaan filosofian maisteri. Hän opiskeli Jyväskylän yliopistossa englantia ja sivuaineina hungarologiaa, naistutkimusta, slovakin kieltä ja draamapedagogiikkaa valmistuen vuonna 2007. Mäenpää on työskennellyt muun muassa Tubecon Oy:ssä, viestintäkonsulttina Ellun Kanat -viestintätoimistossa, Miltton-viestintätoimiston johtavana neuvonantajana, Talous ja nuoret TATissa viestintäjohtajana ja VR Groupissa mediasuhteista ja yrityskulttuurista vastaavana johtajana.
Berndt Lönnqvist

Alexander Bernhard (Berndt) Lönnqvist (1. kesäkuuta 1869 Helsinki – 19. joulukuuta 1937 Helsinki) oli suomalainen ylilääkäri ja professori.
Lönnqvistin vanhemmat olivat seppä Alexander Lönnqvist ja Gustava Lovisa Westerberg. Hän pääsi ylioppilaaksi 1888 Helsingin ruotsalaisesta normaalilyseosta ja valmistui Helsingin yliopistosta filosofian kandidaatiksi 1892, filosofian maisteriksi ja lääketieteen kandidaatiksi 1894, lääketieteen lisensiaatiksi 1898 sekä lääketieteen ja kirurgian tohtoriksi 1906. Lönnqvist teki opintomatkoja Berliiniin 1892-1893, Saksaan 1900 ja Pietariin 1905 sekä opiskeli rautatiehygieniaa useissa Euroopan maissa.
Lönnqvist toimi Uudenkaupungin kaupunginlääkärinä, Helsingin kirurgisen sairaalan apulaislääkärinä ja alilääkärinä 1899–1903, Vaasan lääninsairaalan alilääkärinä sekä Joensuun yleisen sairaalan ylilääkärinä 1903–1905. Vuonna 1904 hän osallistui Suomen Punaisen Ristin ambulanssin varustamiseen Venäjän-Japanin sodan alkuvaiheissa ja toimi ambulanssin ylilääkärinä Mantsuriassa 1904–1905. Senjälkeen hän oli Helsingin yliopiston anatomian laitoksella assistenttina 1906—1918 ja hoiti samalla rautatielääkärin tointa vuodesta 1906 alkaen. Lönnqvist tuli vakinaiseksi rautatielääkäriksi 1907 ja valtion rautateiden ylilääkärinä hän oli 1918–1936. Ensimmäisen maailmansodan aikana Lönnqvist oli Suomen kaupunkiliiton sairaiden ja haavoittuneiden sotilaiden hoitoa varten perustaman sairaalan johtajana 1914–1918. Hän oli valtion tapaturmalautakunnan lääkärinä 1907–1917 ja valtion vakuutusneuvoston lääkärinä 1918–1937. Lönnqvist oli Suomen Lääkäriseuran puheenjohtajana 1924. Hän sai professorin arvon 1913.
Berndt Lönnqvist oli naimisissa vuodesta 1896 Johanna Maria Heleniuksen kanssa.
Zeisen suola

Zeisen suola (K[PtCl3(C2H4)]) on platinan organometallikomplekseihin kuuluva yhdiste. Yhdiste on saanut nimensä tanskalaisen William Christopher Zeisen mukaan, joka valmisti sitä ensimmäisen kerran vuonna 1827. Se on ensimmäisenä valmistettu metallin ja platinan kompleksi.
Ominaisuudet ja valmistus.
Huoneenlämpötilassa Zeisen suola on keltaista kiteistä. Yhdisteen alkeiskoppi on monokliininen. Zeisen suolan rakenteessa platinan tyhjä d6-orbitaali ottaa vastaan elektroneja eteenin π-orbitaalilta. Samanaikaisesti platinan d-orbitaalit vuorovaikuttavat eteenin π*-orbitaalin kanssa ja luovuttavat niille elektroneja. Tätä kutsutaan takaisinsitoutumiseksi. Happamissa oloissa kuumennettaessa Zeisen suola reagoi muodostaen niin kutsutun Zeisen dimeerin.
Zeise valmisti yhdistettä kuumentamalla kaliumtetrakloroplatinaattia etanolissa. Sitä voidaan valmistaa myös eteenin ja kaliumtetrakloroplatinaatin reaktiolla.
Vicky McClure

Victoria Lee ”Vicky” McClure (s. 8. toukokuuta 1983) on englantilainen näyttelijä. Hän on näytellyt muun muassa elokuvassa "This is England" (2006) ja vuodesta 2012 poliisisarjassa "Line of Duty".
Ura.
McClure teki elokuvadebyyttinsä 15-vuotiaana elokuvassa "A Room for Romeo Brass" (1999). Varsinaisen läpimurtonsa hän teki "This is England" -elokuvassa, joka ilmestyi vuonna 2006. McClure oli mukana myös elokuvan jatko-osissa: Channel 4:n minisarjoissa "This is England '86" (2010), "This Is England" '88 (2011) ja "This Is England '90" (2015). Vuoteen 1986 sijoittuvasta minisarjasta hän sai vuonna 2011 parhaan naisnäyttelijän BAFTA-palkinnon.
Vuodesta lähtien 2012 McClure on näytellyt Kate Flemingiä BBC:n poliisisarjassa "Line of Duty". Hahmo on yksi sarjan päähenkilöistä, ja McClure on ollut mukana sarjan jokaisella kuudella tuotantokaudella. Lisäksi McClure on näytellyt Madonnan ohjaamassa elokuvassa "Filth and Wisdom" (2008) sekä ITV:n rikossarjassa "Broadchurch" (2013).
Attila Valter

Attila Valter (s. 12. kesäkuuta 1998 Csömör, Pest, Unkari) on unkarilainen maantiepyöräilijä. Hän aloitti ammattilaisuransa Pannon Cycling Teamissa 2018, ajoi CCC Development Teamissa 2019, CCC:n ykkösjoukkueessa 2020, Groupama-FDJ-tallissa 2021–2022 ja on vuodesta 2023 edustanut Team Jumbo-Visma / Team Visma–Lease a Bike -tallia.
Valter siirtyi Italian ympäriajon 2021 kokonaiskilpailun johtoon kuudennen etapin jälkeen. Hänestä tuli ensimmäinen "Grand Touria" johtanut unkarilaispyöräilijä. Hän johti kilpailua kolmen etapin ajan ja sijoittui lopulta 14:nneksi.
Saavutuksia.
Lähteet: Pro Cycling Stats, Cycling Archives
Maastopyöräilyn junioreiden Unkarin-mestaruus
Alle 23-v. maantieajon ja aika-ajon Unkarin-mestaruus
Istrian Spring Trophy, 1. etapin voitto
Belgrade Banjaluka, nuorten kilpailun voitto
Baltyk - Karkonosze Tour, nuorten kilpailun voitto
Aika-ajon Unkarin-mestaruus
Gemenc Grand Prix I, voitto
Tour de l'Avenir, 9. etapin voitto
Tour des Alpes Maritimes et du Var, nuorten kilpailun voitto
Unkarin ympäriajo, kokonais- ja mäkikirikilpailun sekä 5. etapin voitto
Italian ympäriajo, kokonaiskilpailussa 14:s
Strade Bianche, neljäs
Maantieajon Unkarin-mestaruus
Strade Bianche, viides
Aika-ajon ja maantieajon Unkarin-mestaruus
UAE Tour, kokonaiskilpailussa viides
Maantieajon Unkarin-mestaruus
Olympialaiset, maantieajossa neljäs
Taurinit

Taurinit () olivat Alppien juurella, nykyisen Piemonten alueella asunut kansa. He lukeutuvat joko keltteihin tai liguureihin tai olivat näiden sekoitus. Taurinit mainitaan ensi kerran historiassa, kun Hannibal kohtasi heidät ylittäessään Alppeja vuonna 218 eaa. Hannibal laskeutui armeijoineen vuorilta Italian tasankoalueille ja havaitsi, että taurinit suhtautuivat vihamielisesti insubreihin, jotka olivat Hannibalin liittolaisia. Hannibal valtasi sen vuoksi taurinien pääkaupungin Taurasian.
Taurinit osallistuivat kelttien Italiaan suuntautuneisiin sotaretkiin. Octavianus kukisti heidät 35 eaa. ja perusti heidän alueelleen Pojoen rannalle Taurasian paikalle sotilassiirtokunnan, josta kehittyi Augusta Taurinorum, nykyinen Torino.
Adrian Dunbar

Adrian Dunbar (s. 1. elokuuta 1958 Enniskillen, Pohjois-Irlanti) on pohjoisirlantilainen näyttelijä, käsikirjoittaja ja ohjaaja.
Dunbar näytteli 1980- ja 1990-luvuilla sivuosissa elokuvissa "Minun elämäni", "The Crying Game", "Richard III" ja "Alamaailman kenraali". Dunbar näyttelee itse pääosaa käsikirjoittamassaan elokuvassa "Hear My Song" (1991). Myönteisen vastaanoton saanut "Hear My Song" oli BAFTA-palkintoehdokkaana.
Dunbar on näytellyt poliisisarjassa "Line of Duty" (2012–), jossa hän näyttelee Ted Hastingsia. Lisäksi Dunbar on näytellyt televisiosarjoissa "Ashes to Ashes" (2009), "Ontto kruunu" (2016) sekä "Särkynyt enkeli" (2017).
Dunbar on Irlantien yhdistymisen ja Sinn Féinin kannattaja.
Johanna Anttila

Johanna Anttila (s. 3. huhtikuuta 1985) on suomalainen näyttelijä. Hän on näytellyt enimmäkseen Yhdysvalloissa erilaisissa mainoksissa, elokuvissa ja lyhytelokuvissa. Suomessa Anttila on näytellyt Joanna Lumijoen roolia MTV3:n "Salatut elämät" -saippuasarjassa. Lisäksi Anttila näyttelee pääosaa vuonna 2021 julkaistavassa suomalaisessa elokuvassa nimeltä "Kuriiri".
Anttila on koulutukseltaan sosionomi ja työskenteli lastensuojelussa Suomessa, mutta päätti 2010-luvulla lähteä opiskelemaan näyttelemistä New Yorkiin Yhdysvaltoihin. Siellä hän opiskeli myös viittomakielen.
Johanna Anttila asui Yhdysvalloissa yli seitsemän vuotta, mutta maailmanlaajuisesta koronaviruspandemiasta johtuvan matkustuskiellon takia hän päätti jäädä asumaan Suomeen vuonna 2020.
Anttila avioitui vuoden 2023 helmikuussa Juha-nimisen miehen kanssa, jonka oli tavannut vuoden 2021 alussa. Pari odottaa esikoistaan syntyväksi vuodelle 2024.
Oskar Boije

Oskar Arvid Boije (11. lokakuuta 1868 Vaasa – 1. tammikuuta 1941 Helsinki) oli suomalainen lääkäri ja professori.
Suku ja koulutus.
Oskar Boijen vanhemmat olivat työnjohtaja Johan Boije ja Lovisa Nygård. Hän pääsi ylioppilaaksi vuonna 1888 Vaasan ruotsalaisesta lyseosta ja valmistui Helsingin yliopistosta lääketieteen kandidaatiksi vuonna 1892, lääketieteen lisensiaatiksi vuonna 1896 sekä lääketieteen ja kirurgian tohtoriksi vuonna 1897. Boije teki opintomatkoja Berliiniin vuonna 1891, Saksaan vuonna 1899, Berliiniin ja Wieniin vuonna 1906 sekä Ruotsiin, Saksaan ja Itävaltaan vuosina 1913 ja 1914.
Boije oli professori Otto Engströmin sairaalan alilääkärinä vuosina 1897–1906 ja Helsingin yliopiston gynekologian dosenttina vuosina 1901–1928. 
Boijen sairaala 1904-1979.
Boije perusti yhdessä lääkäri Walter Parviaisen kanssa vuonna 1904 Boijen sairaalana tunnetun Prof. O. A. Boijen synnytyslaitoksen ja gynekologisen sairaalan Helsinkiin Elisabetinkatu 16:een. Vuonna 1911 sairaala muutti Bulevardi 22 ja Fredrikinkatu 37 kulmaan ja samana vuonna Boijesta tuli sairaalan ainoa omistaja Parviaisen luovuttua osuudestaan.
Sairaalalla, joka erikoistui naistentauteihin ja synnytyksiin, oli vuonna 1929 kahdeksan gynekologian paikkaa ja kaksikymmentäviisi synnytyspaikkaa. Vuonna 1954 gynekologian paikkojen määrä oli noussut viiteentoista ja synnytyspaikkojen määrä kolmeenkymmeneenneljään. Näistä kolmestakymmenestäneljästä synnytyspaikasta Helsingin kaupunki maksoi taloudellista tukea kahdeksastatoista yleisellä synnytysosastolla olevasta paikaista. Loput kuusitoista paikkaa olivat yksityisten käytössä.
Boije johti sairaalaa kuolemaansa vuoteen 1941 saakka ja sen jälkeen sairaalan johtajaksi tuli lääkäri Julius Meyer. Boijen sairaalan synnytysosasto lakkautettiin vuonna 1960. Vuosina 1960-1962 sairaalassa hoidettiin huomattavan paljon keskenmenoja, yli kaksinkertainen määrä verrattuna Kätilöopiston sairaalaan ja Naistenklinikkaan. Vuosina 1966-1979 sairaalassa toimi naistentautien poliklinikka ja sairaalan toiminta päättyi vuonna 1979. Boije sai professorin arvon vuonna 1920.
Avioliitot.
Oskar Boije oli naimisissa vuosina 1901–1908 ylioppilas Elsa Österholmin (k. 1908) kanssa, vuosina 1911–1927 lääketieteen lisensiaatti Naema Aurora Ericsonin kanssa ja vuodesta 1927 lähtien Ingrid Öberg-Silanderin kanssa.
The Fourth World

The Fourth World on toinen studioalbumi (ensimmäinen levy-yhtiön kautta) yhdysvaltalaiselta Kara’s Flowers -yhtyeeltä, joka myöhemmin sai enemmän menestystä nimellä Maroon 5. Se julkaistiin 19. elokuuta 1997. Albumilla on 11 kappaletta, ja Japanin versiossa yksi bonuskappale. Albumin on tuottanut Rob Cavallo.
Yhtye, joka aiemmin oli julkaissut yhden omakustannelevyn "We Like Digging?" (1995) teki levytyssopimuksen Reprise Records -levy.yhtiön kanssa. "The Fourth World", ja sen ainoa single ”Soap Disco” eivät menestyneet kaupallisesti, ja yhtye jätti levy-yhtiön seuraavana vuonna.
Albumin musiikillinen tyyli on huomattavasti rock-painoisempaa, kuin Maroon 5:n tulevilla julkaisuilla. Vuonna 2020 albumista julkaistiin rajoitettu vinyyliversio.
Canadian cur

Canadian cur on kanadalainen koirarotu. 
Ulkonäkö.
Canadian cur on atleettinen ja tasapainoinen. Korvat ovat riippuvat ja häntä luonnostaan lyhyt. 80 % pennuista syntyy töpöhäntäisinä. Karvapeite on lyhyt ja väritys vaihtelee suuresti.
Luonne ja käyttäytyminen.
Canadian cur jäljestää yleensä pää ylhäällä. Toisin kuin tietyt muut puuhun ajavat koirat, se on vainua seuratessaan äänekäs; osa yksilöistä on hiljaisia metsästäessään päivisin, mutta äänekkäitä öisin.
Alkuperä.
David Rogers ja Larry Smith kehittivät canadian curin 1980-luvulla Ontariossa. Heidän päämääränään oli luoda rotu, joka oli älykäs, kestävä, ystävällinen, uskollinen, omistautunut ja sekä hyvä jäljestäjä että puuhun ajava koira. He käyttivät jalostuksessa mountain curia, kemmer stock curia, amerikanleopardikoiraa, bordercollieta ja pointteria. Vuonna 1995 perustettiin "Canadian Cur Breeders Association".
Rotu kuuluu amerikkalaisiin ns. "puuhun ajaviin koiriin" ("treeing dogs"). Kun riista on paennut puuhun, koira ilmoittaa sen sijainnin metsästäjälle haukkumalla puun juurella. Canadian cur ajaa puuhun lähinnä pesukarhua, mutta se soveltuu myös oravan, peuran, villisian, kojootin, puuman ja karhun metsästykseen. Lisäksi sitä on käytetty karjapaimenena.
Angleseansetteri

Angleseansetteri ("Anglesea Setter") on sukupuuttoon kuollut englantilainen koirarotu. 
Ulkonäkö.
Angleseansetteri oli kapearunkoinen ja pitkäraajainen. Sen karvapeite oli vähemmän sileä kuin englanninsetterillä, mutta vähemmän kihara kuin walesinsetterillä. Väritys oli musta-ruskea-valkoinen (tricolor). 
Luonne ja käyttäytyminen.
Rotu oli aktiivinen, herkkäluonteinen ja nopea. Se ei ollut välttämättä kovin sitkeä, mutta sitäkin nopeampi.
Alkuperä.
Angleseansetterin jalosti Staffordshiren Cannock Chasessa Anglesean markiisi, jolta se on saanut nimensä.
Dropper

Dropper on sukupuuttoon kuollut englantilainen koirarotu.
Luonne ja käyttäytyminen.
Rotua kuvataan arvaamattomaksi.
Alkuperä.
Dropper jalostettiin settereiden ja pointtereiden välisistä risteytyksistä, tarkoituksena luoda rotu, jossa yhdistyisivät molempien koiratyyppien parhaat käyttöominaisuudet. Settereiden perimä näkyi kuitenkin vahvemmin sen työskentelytavassa, ja löydettyään saaliin koira "putosi" ("drop") asennostaan maahan. Vaikka osassa populaatiota todella yhdistyivät molempien kantarotujen parhaat puolet, rodussa oli liikaa vaihtelevuutta. Tämän vuoksi kysyntä pieneni ja dropper kuoli lopulta sukupuuttoon.
Bohumil Durdis

Bohumil Durdis (1. maaliskuuta 1903 Praha – 16. maaliskuuta 1983 Kööpenhamina) oli tšekkiläinen painonnostaja, joka edusti Tšekkoslovakiaa.
Durdis osallistui Pariisin kesäolympialaisiin 1924. Hän sai 425 kilon yhteistuloksella pronssia alle 67,5 kilon sarjassa. Maailmanmestaruuskilpailuissa Durdis sai samassa sarjassa pronssia vuonna 1923 Wienissä yhteistuloksella 347,5 kg.